b'\n_START_ARTICLE_\nDocklands Light Railway\n_START_SECTION_\nHistoria\n_START_PARAGRAPH_\nDocklands Light Railwayn ensimm\xc3\xa4inen 13 kilometrin osuus Tower Gatewayst\xc3\xa4 Island Gardensiin ja Stratfordiin otettiin k\xc3\xa4ytt\xc3\xb6\xc3\xb6n vuonna 1987. Rakennusty\xc3\xb6t maksoivat 77 miljoonaa puntaa._NEWLINE_Rata rakennettiin kokonaan maanpinnan yl\xc3\xa4puolelle osittain silloille. Asemat suunniteltiin yhden yksik\xc3\xb6n mittaisiksi ja samantyylisiksi ulkon\xc3\xa4\xc3\xb6lt\xc3\xa4\xc3\xa4n._NEWLINE_Alkuper\xc3\xa4inen j\xc3\xa4rjestelm\xc3\xa4 osoittautui liian pieneksi Docklandsin alueen kasvaessa suuremmaksi finanssikeskukseksi. Keskustan p\xc3\xa4\xc3\xa4ss\xc3\xa4 Tower Gatewayn asema sai kritiikki\xc3\xa4 huonojen vaihtoyhteyksien vuoksi. Niiden seurauksena kaikki asemat pidennettiin mahdollistamaan kahden yksik\xc3\xb6n mittaisten junien pys\xc3\xa4hdykset sek\xc3\xa4 vuonna 1991 rakennettiin uusi, tunnelissa oleva osuus Bankiin._NEWLINE_Vuonna 1994 Poplarin ja Becktonin v\xc3\xa4lille avattiin uusi osuus. Sen seurauksena Poplarin aseman ymp\xc3\xa4rist\xc3\xb6\xc3\xa4 uudistettiin rakentamalla kaksi eritasoliittym\xc3\xa4\xc3\xa4._NEWLINE_Etel\xc3\xa4ist\xc3\xa4 haaraa jatkettiin vuonna 1999 Island Gardensista Lewishamiin rakentamalla tunneli Thamesin alitse Greenwichiin ja it\xc3\xa4ist\xc3\xa4 vuonna 2005 Canning Townista King George V:hen London City Airportin kautta. T\xc3\xa4t\xc3\xa4 osuutta jatkettiin Woolwich Arsenaliin tammikuussa 2009. Vuonna 2011 avautui kuudes haara Canning Townista Stratford Internationalin rautatieasemalle ja my\xc3\xb6hemmin 2010- ja 2020-luvulla on suunniteltu avattavan nelj\xc3\xa4 uutta haaraa._NEWLINE_Nykyisin Docklands Light Railwayn viidell\xc3\xa4 haaralla kulkee nelj\xc3\xa4 linjaa.\n_START_SECTION_\nKalusto\n_START_PARAGRAPH_\nDocklands Light Railwayn k\xc3\xa4ytt\xc3\xa4m\xc3\xa4t junat ovat kaksivaunuisia ja molempiin suuntiin ajettavia. Yhdess\xc3\xa4 vaunussa on kaksi ovea molemmilla puolilla. Niiss\xc3\xa4 ei ole ohjaamoa, mutta junaa voi ohjata p\xc3\xa4\xc3\xa4dyn ohjauspaneelista. Kaluston huippunopeus on 80\xc2\xa0km/h.'